정조 4년
庚子二月二十五日巳時。上御誠正閣。大臣備局堂上引見入侍時。領議政金尙喆。兼兵曹判書蔡濟恭。兼刑曹判書具善復。兼禮曹判書洪樂性。戶曹判書金華鎭。吏曹判書金鍾秀。吏曹參判鄭民始。副校理徐鼎修。正言尹得孚。右副承旨金尙集。假注書趙興鎭。事變假注書權坰。記注官李𤧣。記事官徐龍輔。以次進伏訖。尙喆曰。夜間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。何如。上曰。一樣矣。尙喆曰。刑曹判書具善復上疏批旨。有令廟堂稟處之命矣。其一。名分大壞。競相凌躐。昔之軍兵。今爲校生將校。而執耒之民。納布之軍。皆是窮餓無賴之類。朝充暮散。徵族徵隣。以致戎政疎虞。民生困悴。宜令各道道帥臣。廣議守宰。講究其定名分實軍伍事也。額外校院生。將校子枝之謀避軍役者。査括顚充之意。朝令申飭。前後何限。今此將臣疏論又如此。更加各別嚴飭。俾有擧行之實效。而若或如前玩愒。則非但該守令隨現抵罪。按察之道帥臣。亦難免不能檢飭之責。以此分付諸道道帥臣。何如。上曰。依爲之。尙喆曰。其一。束伍牙兵。竝充良賤矣。改以私奴團束。終年役使其主。而納米赴操。反有甚於良役。故朝簽暮散。當其操鍊。雇人借人。而馬兵尤甚疎虞。有馬者絶少。逢點習操。或借或貰。以此軍容何以威敵。汰冗簡能。莫如減束伍之雜役。厚馬兵之資保。宜令各道道帥臣。各陳方略事也。各道束伍之疲殘。馬軍之疎虞。誠如將臣所論。分付諸道帥臣。苟有變通之善策。使之出意見論理狀聞後稟處。何如。上曰。所請甚好。各令道帥臣。從所見論理狀聞。可也。尙喆曰。其一。戰船藏船處。浦港漸塞。脫有警急。何以浮船出港應敵乎。宜令各道守令。董飭邑鎭。漸次掘浦。定制立限。則數年之間。船泊可以復舊事也。戰艦所泊之處。一任其堙塞。則雖當不虞之時。何以臨急浮動乎。其中不可不掘之浦。次第疏鑿。俾有成效之意。嚴飭諸道舟師帥臣處。何如。上曰。依爲之。尙喆曰。其中各軍門之節用蓄財。軍餉之代錢防塞。已有批旨嚴飭。至於訓局陞戶之擇送壯實者。武庫柴場之禁葬事。自備局發關嚴飭。何如。上曰。依爲之。出擧條尙喆曰。此平安前監司李徽之狀啓也。枚擧江界府使柳戇牒呈。備陳蔘弊孔劇。江民難支之狀。仍以爲。稅蔘二十一斤零內。內局五斤外。十六斤。皆是京上司監兵營所納也。限折半權減五年。戶曹納六斤。依京上司例。一半權減。本府所捧藥蔘四斤。亦當減給。捧蔘元戶七千六。百餘戶之內。虛戶疊錄。不啻千數。一從實戶。釐正籍案。使之責役。內寺奴婢身貢。以銀上納。故當納二兩者輒徵三兩。依道內各邑例。以錢代捧。捧蔘時。官稱剩蔘。爲二十二斤。而其中七斤十二兩。謂之本官自備。其餘十四斤。皆爲官府私用。以正稱改稱。十戶都稱事。定式擧行。而改稱都稱之後。所謂剩蔘。自在革罷。其中自備七斤十二兩。一體權減於戶曹納例貿中事。竝請令廟堂稟處矣。本府蔘弊。前後朝家。或減捧之不少。或添價之亦多。其於軫恤江民。非不至矣。今者守臣。又有此論請。槪出於察隱省弊之意。稅蔘上納中。如京上司監兵營所納十餘斤。合而計之。數旣不多。今使之折半權減。若得江民之賴以蘇完。此何足較計。而但以差倭禮單一年所用言之。則別貿外例貿體尾蔘。殆近六十斤。此無他變通之道。而今忽以改稱之故。向後見縮。比前倍多。則更將責出於何處乎。交隣事重。勢不可廢。必得無後弊永久遵行之策。然後庶爲救弊之實效。今此前道臣。枚擧該府使所報。有此狀請。苟有弛張之善策。他日造朝。必有歸奏。而前頭新道臣巡到本府時。亦令詳察民情。參量事宜。新舊稱之行用得失。戶曹計士之存罷當否。寺奴婢之以錢代捧一款。更爲論理狀聞後。稟處。何如。上曰。備堂中曾經道臣之人。陳意見。可也。濟恭曰。江民蔘弊之不可不蠲恤。聖上旣已洞悉。不必更有所煩陳。而但念諸上司所納之一倂權減。亦涉重難。且以萬不獲已之意。使之永罷則已。五年之後。旣罷旋仍。則惟彼愚民。不知五年蠲減之爲大惠。而反以稅納之依舊重出。致驚擾逃散之弊者。未必不反有甚於前日不罷之時。此亦不可不念處矣。雖然此則惟在於朝家變通之何如。而至於舊稱燒火之後。本府以新稱廉捧。諸上司與監兵營。則以舊稱所捧之分數。依前責出。則其弊有不勝言。如欲釐正。則京外稱子之輕重錙銖。必先均一。使無彼此差錯。然後方可以議之矣。鍾秀曰。江民蔘弊。殆無餘地。變通之道。固當靡不用極。而其中府稱一分。以倭分稱稱之則爲四分之說。最可怪。江界之納蔘於戶曹。戶曹之送蔘於日本。若皆用倭分稱。而所謂府稱三分之剩。只充貪吏私橐。則府稱釐正之請。誠是矣。此一款。宜較準覈實而處之矣。上曰。依爲之。出擧條上曰。江民誠悶矣。近來山澤之利。比前漸減。一年所採之蔘。不能當一年所用。故便同龜背括毛。其勢末由支堪。至於散而至四之境。每念江界一境。嗷嗷難保之狀。玉食靡寧。今此該道臣減蔘之請。雖出於目下姑息之計。守土之臣。若不別般大更張大釐正之道。江界一邑。必將空虛而後已。豈不矜惻乎。尙喆曰。聖敎誠至當。而蓋我國土地。卽人蔘所産。而至於江界。則內局所納五上司交隣之需。專主擔當。而採蔘之數。年年減縮。採之我境而不得。則至有濳越彼境之擧。此誠大可悶然處。而若依其願。年年蠲減。則我國所用。姑舍。交隣之需。實無從他變通之道。上曰。卿言非不爲然。而無辜江民。豈不矜慘乎。尙喆曰。頃以咸興定平新設烽臺存罷間狀聞之意。筵稟分付矣。卽伏見咸鏡監司李命植狀啓謄報。則以爲咸興城串烽。定平鼻白烽。相距爲五十里。而以本道烽火之不接於木覓山烽。始有變通之擧。有此更設煙臺。以爲差近傳準之道。其間地勢去海不遠。大野間野氣海霧。輒少晴朗之日。雲暗不相準。煙與火一也。若以民邑之弊言之。一百名烽軍之加出。已是咸民之大弊。且自八九年來。火災屢發。擧皆歸咎於煙臺之新設。殆無奠居之意。此雖不足言。以事勢便否論之。城串烽以北之擧煙相準。以南之擧火相準。恐合事宜。令廟堂稟處爲辭矣。以煙臺之加設。旣無傳烽之效。而徒有簽丁之弊。道臣所論。誠有意見矣。依狀請擧行後狀聞之意。分付。何如。上曰。依爲之。出擧條尙喆曰。江界邸人。以其多負近數萬公債之故。當初囚禁。出於刻日督捧之意。而今已經年。尙未收殺云者。事極萬萬未安。前後當該堂上。一竝從重推考。何如。上曰。依爲之。出擧條尙喆曰。向以玉浦譯學李渙。漂海人問情時不善擧行事。有令帥臣從重決棍之朝令。而因該水使之當初狀請。又有令有司科治之擧。罪不可疊蒙。依初稟定。當令該帥臣決棍後狀聞乎。上曰。依爲之。出擧條命書榻敎曰。王大妃殿進御人蔘二錢重粟米飮一貼煎入。又命書榻敎曰。王大妃殿進御人蔘一錢重粟米飮一貼更爲煎入。上曰。諫院無新啓。只擧末端。得孚啓曰。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。又啓曰。請逆賊尙魯亟施孥戮之典。上曰。不允。又啓曰。請減死定配罪人德秀。亟令王府。更加嚴鞫。快正王法。上曰。不允。又啓曰。請濟州牧減死定配罪人範聖依律處斷。上曰。不允。又啓曰。請河東府減死定配罪人昌鼎依律處斷。上曰。不允。又啓曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。又啓曰。請荐棘罪人瑩中。亟令王府。設鞫嚴問。快施當律。上曰。不允。又啓曰。請恒善支屬。亟命散配。日謙兄弟。竝投絶島。以嚴隄防。上曰。不允。又啓曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。又啓曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。又啓曰。請海南縣定配罪人李弘濟。亟令王府。設鞫嚴問。上曰。不允。又啓曰。請爲奴罪人河翼龍金重得。亟命王府。設鞫得情。快正王法。上曰。不允。又啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又啓曰。請減死罪人弼海亟寢酌處之命。仍令王府。設鞫得情。快正王法。上曰。不允。又啓曰。請海美縣定配罪人申光復。更令王府。嚴鞫得情。上曰。不允。又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又啓曰。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。又啓曰。請減死安置罪人大燮亟寢酌處之命。仍令王府。設鞫得情。快正王法。上曰。不允。上曰。臺啓已畢。臺臣先退。得孚先爲退出。上曰。藥房都提調入侍。賤臣承命出。與都提調鄭弘淳偕入進伏。弘淳曰。日間聖體。若何。上曰。一樣矣。王大妃殿氣候。若何。上曰。與昨日一樣矣。惠慶宮氣候。若何。上曰。一樣矣。上曰。再明日再揀擇時。慈殿親臨。必當有勞動之節。自今日爲始。粟米飮二貼式進御似好。詳問於吳道炯。議定。好矣。弘淳曰。當依下敎議定後。午後依例煎入乎。上曰。好矣。樂性曰。再揀擇時大殿朝見禮時。內習儀處所。及王大妃殿朝見禮時服色。何以爲之乎。上曰。當更爲下敎矣。濟恭曰。馬軍營頹壓後。驛卒及驛馬無住接之所。今則人馬便同露處。所見誠一時可悶。實欲及今修葺營建。而本曹物力。近甚凋殘。無以拮据。故欲取用於度支。而戶判亦不肯磨鍊。遷延時日。末由經紀。極爲憫然矣。華鎭曰。馬軍營一節。一番稟定。然後可以擧行矣。蓋馬軍營屬於兵曹。隨毁修補之物力。自前兵曹擔當。而至於今番。則以兵曹物力之罄竭。使臣曹改建。近來經費之不足。兵戶同然。臣以此持難矣。濟恭曰。兵戶曹雖有衙門之不同。經費則俱是國用矣。上曰。相議從便處之。好矣。上命退。諸臣以次退出。